# SMTTE-model ”Kommunikation, sprog, leg og ordkort”

# Sammenhæng

Løvspring er en privat integreret natur- og idrætsinstitution, hvor der pt. er 40 vuggestuebørn. Løvspring har årligt to overordnede temaer, som hver gruppe individuelt arbejder med. Personalet udarbejder SMTTE-model for forløbet, denne gang for de enkelte grupper i vuggestuen.
Temaet for Efteråret 2021 er ”Kommunikation, sprog, leg og ordkort”. Loppe gruppen består af 8 børn i alderen 10 måneder til 2 ½ år. Når SMTTE-modellen læses skal man tage højde for at vuggestuebørnene er på forskellige udviklingstrin, og vi vil af denne grund opleve forskellige tegn og tiltag for det enkelte barn. I forhold til de styrkede læreplaner vil der udover temaet ”Kommunikation og Sprog” indgå elementet ”Leg” samt emnet ”Ordkort” disse tre nøgleord vil være i fokus dette efterår i Loppegruppen.

*”Løvspring er et fællesskab, natur og omgivelser i bevægelse.*

*Vi inspirerer og udvikler til leg og læring for livet.”*

# Mål

Målet for dette Forårstema ”Kommunikation, sprog, leg og ordkort” er, at børnene får en forståelse for det skriftsproglige via ordkort samt et større ordforråd og sprogforståelse via sange, lyde, rim, fagter og lege gennem ”Hit med lyden”.

Vi vil desuden have fokus på forældreinddragelse i forhold til de styrkede læreplaner.

# Tiltag

Vi vil tage udgangspunkt i vokaldyrene fra ”Hit med Lyden”, dette vil blive omdrejningspunktet for vores aktiviteter og gennemsyre vores tema de næste tre måneder. Vi vil desuden også have fokus på børnenes forbogstaver, og bruge de dertilhørende dyr, således at det bliver noget nært og kært for børnene. I vores samlinger, lege og dagligdags aktiviteter vil vi gøre brug af ordkort, hvor det skriftsproglige og det verbale understøtter hinanden.

Vi vil arbejde i små grupper med fokus på nærvær og kompetencer, derfor vil børnene blive delt op i to spisegrupper; yngste og ældste. På denne måde kan der tages højde for børnenes forskellige udviklingstrin. Der vil blive lavet to kufferter med ordkort, vokaldyr og dyrene med børnenes forbogstaver samt tilhørende materiale, derved har begge spisegrupperne altid en kuffert at tage med til samling og aktiviteter på helholdvis hjemmedage, legepladsdage og skovdage. For af udvikle børnenes ordforråd og sprogforståelse har vi desuden i løbet af dette tema særligt fokus på Marte Meo princippet; at benævne børnenes initiativer. Der vil være større fokus på børnenes leg og medbestemmelse for egen læring, dette vil vi gøre ved at børnene får præsenteret flere valgmuligheder af lege og aktiviteter og derved vil de søge det, som de finder mest spændende. Når vi benævner børnenes initiativer støtte vi ligeledes op om deres leg.

For at inddrage forældrene i vores tema, vil vi dele de sange, rim, lege og aktiviteter om dyrene via Famly, på den måde kan forældrene blive en del af temaet og derved skabe et større sammenhæng mellem institution og hjem. Desuden får hvert barn en dækkeserviet med hjem med billeder, sange m.m. fra ”Hit med Lyden”. På denne måde bringer vi noget af det, vi arbejder med i Loppegruppen med børnene hjem, som de kan tale om med deres forældre.

# Tegn

* At børnene genkender vokaldyrene fra ”Hit med Lyden”.
* At børnene kan genkende deres forbogstavs dyr fra ”Hit med Lyden”
* At børnene selv bruger lydene og fagterne fra dyrene.
* At børnene, på deres udviklingstrin, benytter sangene og rimene fra dyrene.
* At børnene er deltagende og aktive til samlinger.
* At børnene får kendskab til ordkort og nogle kan begynde, at genkende sit eget navn
* At børnene efterspørger ordkort som aktivitet

# Evaluering

Vi vil i Loppe gruppen evaluerer og tilpasse SMTTE-modellen til gruppemøderne den 28/10 og 27/11.

Til at evaluerer og dokumenterer vil vi løbende skrive observationer samt tegn fra børnene på post its og hænge dem op i Tuen omkring vores SMTTE-model. Vi vil ligeledes bruge opslag på Famly til at dokumenterer og evaluerer vores forløb gennem tekst, billeder og video.

Vi oplever at børnene selv spørger ind til at skrive ordkort, det er en aktivitet som de kan sidde og koncentrere sig om i længere tid. Børnene ved hvad der er i vores samllingskasser og kan fagter og lyde primært fra Anton Abe og Ib Isbjørn, med hjælp kan de også Egon Egern. De kan rigtig godt lide at lege med tæppet med vokaldyrene og bamserne, de leger blandt andet en slags billedlotteri hvor de sammenkobler bamserne og dyrene på tæppet. Nogle af børnene har også fået fat i deres forbogstav med lyd og dyret tilhørende. Det vil gerne synge sangene og rimene som vi har til at hænge på væggene i Tuen. En anden leg som børnene også er rigtig glade for er gemmeleg med dyrene, som vi har leget på legepladsen og i skoven.